Ընդամենը ընթացիկ շաբաթվա սկզբին էր՝ փետրվարի 8-ին, երբ Պետդումայի երկու կոմունիստ պատգամավորներ ՌԴ նախագահին եւ ԱԳ նախարարին ուղղված նամակով առաջարկել էին 1921-ի բարեկամության եւ եղբայրության մասին ռուս-թուրքական պայմանագիրը չեղյալ հայտարարել: Նամակի տեքստը հրապարակել էր ռուսական «Իզվեստիան»: Նկատի ունենալով ոչ միայն «Իզվեստիայի» խոսուն հանգամանքը, այլեւ այն, որ նամակի հեղինակները հաջորդիվ BBC-ին (ենթադրելի է՝ նաեւ այլ լրատվամիջոցներին) տված հարցազրույցներում անկեղծացել էին, թե իրենք էլ չեն պատկերացնում իրենց առաջարկի կենսագործման ուղին, մնում է եզրակացնել, որ կոմունիստների նամակը գրվել էր այլ տեղ: Գուցե հենց այն հասցեներում, որոնց ուղղվել էր՝ ՌԴ նախագահականում կամ ԱԳՆ-ում: